AIT กำไรโตกว่า 17%
แอ็ดวานซ์อินฟอร์เมชั่นเทคโนโลยี มั่นใจรายได้และกำไรปีนี้สดใส หลังทำรายได้ 9 เดือนสวยหรู 2.7 พันล้านบาท ขณะที่กำไรโต 17.46% จากปีก่อน เหตุรับรู้รายได้จากการทยอยส่งมอบงานให้กับลูกค้าภาครัฐ
8 พ.ย. 2553

แอ็ดวานซ์อินฟอร์เมชั่นเทคโนโลยี มั่นใจรายได้และกำไรปีนี้สดใส หลังทำรายได้ 9 เดือนสวยหรู 2.7 พันล้านบาท ขณะที่กำไรโต 17.46% จากปีก่อน เหตุรับรู้รายได้จากการทยอยส่งมอบงานให้กับลูกค้าภาครัฐ
นายศิริพงษ์ อุ่นทรพันธุ์ ประธานกรรมการบริหาร บริษัท แอ็ดวานซ์อินฟอร์เมชั่นเทคโนโลยี จำกัด (มหาชน) หรือ AIT เปิดเผยผลประกอบการไตรมาสที่ 3 ของปี 2553 (กรกฎาคม-กันยายน 2553) ว่า จากงบการเงินเฉพาะกิจการ บริษัทฯ มีรายได้รวม 1,013.44  ล้านบาท เพิ่มขึ้น  292.88 ล้านบาท คิดเป็น 40.65% เมื่อเทียบกับช่วงเดียวกันของปีที่แล้ว ที่บริษัทฯ มีรายได้รวม 720.56 ล้านบาท ขณะที่กำไรสุทธิอยู่ที่ 56.63 ล้านบาท เพิ่มขึ้น 2.80 ล้านบาท คิดเป็น 5.2% จากระยะเวลาเดียวกันของปีก่อน ซึ่งบริษัทฯ มีกำไรสุทธิ   53.83   ล้านบาท
ส่วนผลการดำเนินงานในงวด 9 เดือนแรกของปี 2553 (มกราคม-กันยายน 2553) งบเฉพาะกิจการของ บริษัทฯ มีรายได้ 2,718.35 ล้านบาท เพิ่มขึ้น 126.41 ล้านบาท คิดเป็น 4.88% จากปีก่อนซึ่งมีรายได้รวม 2,591.93  ล้านบาท ขณะที่กำไรสุทธิอยู่ที่ 243.18 ล้านบาท คิดเป็นกำไรต่อหุ้นเท่ากับ 3.87 บาท เพิ่มขึ้น 36.15  ล้านบาท หรือ 17.46% เมื่อเทียบกับปีก่อน ซึ่งบริษัทฯ มีกำไรสุทธิ 207.03 ล้านบาท 
“ผลประกอบการที่ปรับตัวขึ้นมาจากศักยภาพของบริษัทฯ ที่มีความแข็งแกร่งในการเข้าประมูลงานที่เกี่ยวข้องกับการวางระบบคอมพิวเตอร์และเทคโนโลยีเครือข่ายสารสนเทศ โดยเฉพาะลูกค้าภาครัฐอย่างทีโอที และ กสท.โทรคมนาคม และจากรายได้และกำไรรอบ 9 เดือนที่ออกมา ทำให้มองภาพของปี 2553 ได้ชัดเจนขึ้นแล้วว่า รายได้และกำไรตลอดทั้งปี 2553 นี้ จะทำสถิติสูงสุดใหม่เป็นประวัติการณ์ของ AIT อีกครั้ง อันสะท้อนผลงานของผู้บริหาร และทีมงานที่มีประสิทธิภาพสูง” นายศิริพงษ์กล่าว 
ประธานกรรมการบริหาร AIT กล่าวอีกว่า รายได้หลักของบริษัทฯ ที่มาจากกลุ่มลูกค้าภาครัฐและรัฐวิสหากิจ ก็ยังคงเป็นจุดแข็งของบริษัทฯ เนื่องจากภาครัฐยังคงมีการขยายเครือข่ายระบบสารสนเทศเพื่อรองรับกับการให้บริการแก่ประชาชนมากขึ้น ซึ่งบริษัทฯ มีความแข็งแกร่งและความเชี่ยวชาญในการวางระบบงาน และมีความมั่นคงด้านฐานะการเงิน ทำให้ได้รับความเชื่อมั่นจากลูกค้าภาครัฐให้เข้าไปดำเนินงานติดตั้งระบบอย่างต่อเนื่อง
สำหรับผลการดำเนินงานในไตรมาส 4 คาดว่า บริษัทฯ จะมีอัตราการเติบโตทางด้านรายได้และกำไรที่ดีต่อเนื่อง จากแผนเข้าร่วมประมูลงานใหม่ๆ เพิ่มเติม รองรับการขยายงานเกี่ยวกับเทคโนโลยีสารสนเทศของภาครัฐ และการลงทุนปรับปรุงเทคโนโลยีการให้บริการให้มีความทันสมัย ซึ่งเป็นโอกาสของบริษัทฯ ที่มีความเชี่ยวชาญในด้านการวางระบบคอมพิวเตอร์และโครงข่ายสารสนเทศ ที่เข้าไปแข่งขันร่วมประมูลงานเพื่อรับงานเพิ่มมูลค่างานในมือเพิ่มเติม จากปัจจุบันที่มีมูลค่างานในมือประมาณ 3,700 ล้านบาท โดยมูลค่างานในมือบางส่วนนั้น จะทยอยรับรู้รายได้ในไตรมาส 4 ปีนี้ จึงมั่นใจว่า ภายในสิ้นปีนี้ เป้าหมายผลประกอบการของบริษัทฯ ที่วางไว้ว่าจะมีรายได้ 4,000 ล้านบาท จะสามารถทำได้ตามเป้าที่วางไว้ และสามารถทำกำไรได้อย่างโดดเด่นอีกปี